paragraph_text: Poznati talijanski redatelj Matteo Garrone režirao je 2008. ekranizaciju istoimene Savianove knjige Gomorra. Garrone se koristi tečnim i učinkovitim dokumentarnim stilom. Većina dijaloga u filmu na napuljskom je dijalektu, a film je u talijanskim kinima bio popraćen podnaslovima. Osim dijalektalnih izraza, u filmu se koriste i termini tipični za svijet organiziranog kriminala. Postavu filma ne čine samo profesionalni glumci, već i lokalni stanovnici. Film je 2008. godine osvojio prestižnu nagradu kritike na Filmskome festivalu u Cannesu, a talijanska struka iste je godine odabrala Gomorru da predstavlja Italiju u nominacijama za najbolji strani film na dodjeli Oscara. Film je u SAD-u uživao potporu legendarnoga italoameričkog redatelja Martina Scorsesea.